Արնսթեյն Արնեբերգ

Արնսթեյն Արնեբերգ (, ), նորվեգացի ճարտարապետ։ Շուրջ 50 տարի ակտիվորեն զբաղվել է ճարտարապետությամբ և համարվում է իր ժամանակների առաջատար ճարտարապետ։

Կենսագրություն 
Արնսթեյն Ռինինգ Արնեբերգը ծնվել է Նորվեգիայի Հալդեն քաղաքում գործարանի մենեջեր Մորից Օտտո Էդվարդ Արնեբերգի (1845-1913) և Հերմայն Նիկոլին Մատիլդ Ռինինգի (1858-1944) ընտանիքում։ Մեծացել է Օսլոյին կից Լիսակեր բնակավայրում։

1910 թվականին ամուսնացել է պրոֆեսոր Օլաֆ Սկավլանի դստեր՝ Օգոտ Չելանդ Սկալվանի (1888-1960) հետ։ Կնոջից ամուսնալուծվելուց հետո 1923 թվականին ամուսնացել է Էվա Էլիզաբեթ Ռեյմերսի (1901-1987) հետ։ Առաջին ամուսնությունից ունեցել է մեկ դուստր՝ Գրա Սկսվլան Արնսբերգը, ով ամուսնացել է տնտեսագետ և քաղաքական գործիչ Էգիլ Լուտի հետ։

1899-1902 թվականներին Արնեբերգը սովորել է Թագավորական նկարչական դպրոցում (այժմ՝ Օսլոյի Արհեստի և արվեստի արդյունաբերության Նորվեգիայի ազգային ակադեմիա)։ Ճարտարապետություն ուսանել է 1888-1900 թվականներին, եղել է ճարտարապետ Ալֆրեդ Քրիստիան Դալի (1857-1940) օգնականը։ 1904-1906 թվականներին սովորել է Ստոկհոլմի Թագավորական տեխնոլոգիական ինստիտուտում։ Սովորել է նաև շվեդ ճարտարապետներ Իսակ Գուստավ Կլասոնի, Գուստավ Լինգրենի, Էրիկ Լորեստեդի մոտ։ Ստոկհոլմում սովորել է մի խումբ նորվեգացի ճարտարապետ-ուսանողների հետ, այդ թվում նորվեգացի հայտնի ճարտարապետ Մագնուս Պոուլսոնի հետ։

1908 թվականին սկսել է իր ճարտարապետական գործունեությունը, և ճարտարապետ Օլե Սվերեի (1865-1952) հետ որպես գործընկերներ աշխատել են Արնեբերգի ամենավաղ նախագծերի վրա, այդ թվում կատարել են նաև Օսլոյի Վոկսենկոլեն բլրում թագավորական վիլլայի առաջարկը։ Որպես անկախ ճարտարապետ՝ ստեղծել է մեծ թվով բնակավայրեր, գրասենյակային շենքեր, եկեղեցիներ, երկաթուղային կայարաններ։ Նրա առավել հայտնի աշխատանքներից է Օսլոյի քաղաքապետարանի շենքը (Մագնուս Պոուլսոնի հետ) և Նյու Յորքում ՄԱԿ-ի Անվտանգության խորհրդի շենքի ինտերիեր-դիզայնը։ Վիկինգների նավերի թանգարանի Օսեբերգ նավի համար նախատեսված սրահը կառուցել է 1926 թվականին, Գոկստադ և Թյունի նավերի սրահները՝ 1932 թվականին։ Աշխատել է նաև Սկաուգում (Skaugum) թագավորական նստավայրի շենքի վրա։

Պատկերասրահ

Ծանոթագրություններ 

Նորվեգացի ճարտարապետներ